Charlotte Antonsen (V), 2003-03-26:
Jeg vil gerne starte med at henvise til EU's topmøde i Bruxelles i sidste uge.
Ifølge avisoverskrifterne drejede mødet sig udelukkende om Irak.
Men der var andre emner oppe, bl.a. det, der er genstand for debatten i dag, nemlig at fremme en bæredygtig udvikling på verdensplan ved at fremme verdenshandelen.
I disse urolige tider for verdenssamfundet er det uhyre vigtigt at arbejde konkret og målrettet i de verdensomspændende organisationer, hvor dialog, forhandling og kompromis er vejen til succes.
WTO er verdenssamfundets frihandelsorganisation.
At arbejde for en mere fri verdenshandel er og bliver det primære formål.
I WTO-forhandlingerne er EU vort talerør.
Medlemslandene giver Kommissionen mandat til at forhandle.
Når vi i EU står sammen, har vi langt bedre muligheder for at nå et fornuftigt resultat.
Til gengæld siger det sig selv, at vi fra starten må gå på kompromis.
Danmark kan altså ikke få sin vilje i et og alt.
Forhandlingerne om en ny frihandelsaftale er startet med at undersøge muligheden for at liberalisere landbrugspolitikken.
En liberalisering her vil på lang sigt give billigere fødevarer.
Det er vigtigt.
En liberalisering vil også give ulandene bedre mulighed for at afsætte deres produkter på vore markeder.
Her skal det dog understreges - og det er i særlig grad til hr. Jørn Jespersen - at EU faktisk allerede i dag står
meget pænt i forhold til samhandel med ulandene.
85 pct. af fødevareeksporten fra Afrika sælges i dag i EU.
97 pct. af EU's import fra ulandene sker fuldstændig uden told.
Så det harmonerer altså ikke med det billede, som nogle, herunder SF's ordfører i dag, forsøger at give af EU, at vi skulle være de fattiges fjende.
Det er ganske enkelt ikke korrekt.
Det harmonerer ikke med virkeligheden.
Landbrugspolitikken er i øjeblikket en helt central brik i de samlede WTO-forhandlinger, der som nævnt i mere bred forstand skal bidrage til en fri verdenshandel.
Under de indledende forhandlinger i WTO har vi i Venstre for det første lagt vægt på en omfattende afvikling af de forskellige støtteordninger til landbruget.
Der er ganske enkelt behov for, at landbrugspolitikken liberaliseres.
Dernæst skal støtteordningerne naturligvis nedtrappes over en årrække.
Hvis man fjerner støtten fra den ene dag til den anden, viser beregninger fra direktøren for Fødevareøkonomisk Institut, Søren E. Frandsen, at jordpriserne på kort sigt vil blive reduceret med ca. 70 pct.
De danske landmænd vil simpelt hen gå nedenom og hjem, og en eksportindtægt på 50 mia. kr. er i fare.
til landbruget
Derfor er netop indsatsen i WTO så vigtig, for der har man jo hele landekredsen med.
Endelig er det afgørende, at det er det samlede støttebeløb, der skæres ned.
Det er altså ikke en løsning blot at omlægge landbrugsstøtten.
Det samlede EU-forslag følger nogenlunde de ønsker, vi
har, selv om det ikke skal skjules, at vi gerne havde set et noget højere ambitionsniveau med hensyn til liberalisering.
Det, vi skal holde os for øje i den forbindelse, er, at EU's landbrugspolitik i praksis i den seneste tid desværre har været knyttet tæt sammen med Østudvidelsen.
Og for Venstre har der ikke været tvivl om, at det at få Østudvidelsen på plads har haft en klar førsteprioritet.
Billedet er altså i udgangspunktet ganske positivt i EU.
Også WTO's chefforhandler har spillet ud.
Det er et ambitiøst, men udmærket udspil, bl.a. med reduktion af toldsatserne og sikring af, at ulandene får bedre vilkår end de mere velstående lande.
Instituttet vurderer, at de europæiske borgere vil opleve et velfærdsøkonomisk løft på ikke mindre end 700 mia. kr. eller ca. 2.000 kr. årlig pr. europæer, hvis forslaget fra WTO vedtages.
Så forslaget har altså vidtgående konsekvenser.
Det er nogle gode målsætninger, der lægges op til fra WTO's side.
Desværre har chefforhandlerne imidlertid ikke medtaget hensynet til fødevaresikkerhed, forbrugerhensyn, miljø og dyrevelfærd.
Og derfor er der altså en forskel på WTO's udspil og EU's position. Vi er glade for, at ambitionsniveauet er højt i WTO.
Det vil vi arbejde for.
I Venstre så vi gerne et tigerspring i retning af en mere fri verdenshandel uden told, statsstøtte og andre konkurrenceforvridende støtteordninger, men et mindre spring kan også accepteres.
Så ønsker jeg på vegne af Venstre, Socialdemokratiet, Dansk Folkeparti, De Konservative og De Radikale at fremsætte følgende:
Forslag til vedtagelse: »Folketinget henviser til V 13 af 5. november 2002 samt V 97 af 3. maj 2001, anerkender betydningen af et regelbaseret internationalt handelssystem med et effektivt tvistbilæggelsessystem og understreger betydningen af fortsat liberalisering for at fremme en fri og fair handel, bæredygtig udvikling til fordel for ulandene, det globale miljø og under respekt for ILO-konventionerne om fundamentale arbejdstagerrettigheder. Med henblik på WTO's ministerkonference opfordres regeringen til at arbejde for: - at runden sikrer udviklingslandenes integration i verdensøkonomien, - at de mindst udviklede lande får fri markedsadgang til mere udviklede økonomier, - øget liberalisering af handel med landbrugsvarer, bl.a. gennem afskaffelse af handelsforvridende landbrugsstøtte, herunder eksportsubsidier, og under hensyn til forbrugere, miljø, dyrevelfærd og udviklingslandenes landbrugsproduktion, - øget liberalisering af varehandelen, ikke mindst tekstiler, via toldreduktioner og, hvor det er muligt, toldafvikling, - en løsning for TRIPS/medicin, - øget liberalisering af tjenesteydelsesområdet med respekt for særlige forhold for offentlige tjenesteydelser og udviklingslandenes interesser, og - forbedret markedsadgang for dansk eksport.«